Sumarið fer vel af stað í gróðrarstöðinni á Þorgautsstöðum í Hvítársíðu . Stöðina reka hjónin Árni B. Bragason og Þuríður Ketilsdóttir á Þorgautsstöðum II og selja þau fjölbreytt úrval trjáa og runna auk mat - og kryddjurta . Einnig hafa þau til sölu rósaplöntur , nokkrar tegundir af sumarblómum og berjarunna svo dæmi séu tekin . Árni segir söluna hingað til ágæta , ekki síst í matjurtartegundum , þar sem gætir aukins áhuga í ár . Það segir hann góð tíðindi en heldur hafi síðustu tvö ár dregið úr þeim áhuga á matjurtum sem gerði vart við sig í kjölfar bankahrunsins 2008 . Aukninguna segir Árni ekki síst að þakka þáttunum Hið blómlega bú sem sýndir hafa verið á Stöð 2 undanfarnar vikur . „ Gestgjafi þáttarins , hann Árni í Árdal , lagði leið sína til okkar í einum þættinum og keypti nær allar matjurta - og kryddtegundir sem við bjóðum upp á til að planta í garðinn sinn heima í Árdal . Eftir þessa kynningu hafa margir lagt leið sína til okkar til að fylgja fordæmi hans , enda var Árni ákaflega ánægður með jurtirnar . Þetta var því góð kynning fyrir okkur , “ segir Árni sem segir þættina fróðlega og vel heppnaða og sérlega góða kynningu fyrir Borgarfjörðinn . Gróðrarstöðin á Þorgautsstöðum er sambland af aukavinnu og áhugamáli hjá Árna og Þuríði en stöðin er við afleggjarann að bænum af Hvítársíðuvegi . Aðalstarf Árna er sauðfjárræktarráðunautur hjá nýrri Ráðgjafarmiðstöð landbúnaðarins , en Þuríðar sem skólaliði hjá Grunnskóla Borgarfjarðar á Kleppjárnsreykjum . Saman eru þau einnig með sauðfjárbúskap heima á Þorgautsstöðum . Árni segir viðskiptavini stöðvarinnar koma víða að . Hann og Þuríður selja mest af trjám og runnum fyrir garða , ekki síst sumarhúsagarða , en eigendur sumarhúsa eru meðal helstu viðskiptavina þeirra . „ Þá kemur fólk til okkar úr Dölunum og frá Akranesi einnig en heimamenn í uppsveitum eru einnig duglegir að koma . Sumir koma ár eftir ár og hafa verið í viðskiptum lengi , “ segir hann . „ Tímabilið byrjar iðulega þegar liðið er á vorið og er reytingur af fólki á ferðinni í maí . Loks þegar veðrið batnar og sumarleyfi hefjast í júní aukast heimsóknir til okkar . Mest er þó iðulega að gera um helgar á sumrin , “ segir Árni að lokum .